Ήταν 24 Ιανουαρίου 2015 όταν ο Αλέξης Τσίπρας, μιλώντας σε Έλληνες και ξένους δημοσιογράφους, δήλωνε χαριτολογώντας: «Το βάζω σαν στοίχημα: Θα φορέσω γραβάτα όταν κουρέψω το χρέος».

Στα 3,5 χρόνια που μεσολάβησαν ο πρωθυπουργός αρνήθηκε πεισματικά να... κάνει πίσω, παρά τις «σειρήνες».

VIRAL ΕΙΔΗΣΕΙΣ

Του είχε δωρήσει μια γραβάτα ο Ματέο Ρέντσι, ο Ζαν Κλοντ Γιούνκερ, με χιουμοριστική διάθεση, είχε προσπαθήσει να του «βάλει» μία γραβάτα στις 22 Μαΐου του 2015, ο κυβερνητικός εταίρος, Πάνος Καμμένος του έχει δωρίσει επίσης γραβάτα, ενώ το τελευταίο αντίστοιχο δώρο ήλθε από τον πρωθυπουργό των Σκοπίων, Ζόραν Ζάεφ που χάρισε στον κ.Τσίπρα μία γραβάτα κατά την υπογραφή της συμφωνίας των Πρεσπών.

Μάλιστα, δεν ήταν λίγες οι φορές που ο Έλληνας πρωθυπουργός δέχθηκε σκληρή κριτική γι’ αυτή του την… ενδυματολογική επιλογή, είτε για τις εμφανίσεις του στις Συνόδους Κορυφής, είτε στις συναντήσεις του με τους ξένους ηγέτες και αξιωματούχους.

Πιο πρόσφατο παράδειγμα η επίσκεψη του Βρετανού πρίγκιπα Καρόλου στο Μέγαρο Μαξίμου. Σύμφωνα με το πρωτόκολλο, όποιος συναντάται και συνομιλεί επισήμως με τον διάδοχο του θρόνου οφείλει να φορά γραβάτα. Ο Έλληνας πρωθυπουργός επέμεινε, ωστόσο, και τήρησε το…δικό του άγραφο νόμο.

Όλα αυτά μέχρι σήμερα, Παρασκευή (22/06/2018).

Ο πρωθυπουργός στην εκδήλωση στο Ζάππειο Μέγαρο για την ιστορική συμφωνία του Eurogroup για τη ρύθμιση του ελληνικού χρέους φόρεσε γραβάτα για πρώτη φορά, τηρώντας την υπόσχεσή του, με τα φλας των φωτογράφων να «παίρνουν φωτιά» για να απαθανατίσουν το στιγμιότυπο.

«Τα στοιχήματα είναι για να υλοποιούνται», ξεκίνησε την ομιλία τους στις Κ.Ο. του ΣΥΡΙΖΑ και των ΑΝΕΛ στο αίθριο του Ζαππείου, ο Αλέξης Τσίπρας, ο οποίος φόρεσε γραβάτα, σε βαθύ κόκκινο χρώμα. Η σημερινή μέρα ανήκει σε κείνους που χτυπήθηκαν βάναυσα από την κρίση, που είδαν τους κόπους μιας ζωής να καταστρέφονται, που σήκωσαν την χώρα στην πλάτη τους, τόνισε ο Αλ. Τσίπρας.

Η έναρξη της ομιλίας του:

«Κερδίσαμε μια μάχη όχι όμως τον πόλεμο, ο πόλεμος είναι εκεί έξω, υπάρχουν αδικίες που θα αποκαταστήσουμε και κάθε φορά που θα πετυχαίνουμε νίκες, θα φοράμε και γραβάτα», είπε ο Αλέξης Τσίπρας, στο τέλος της ομιλίας του, βγάζοντας σε μια συμβολική κίνηση την γραβάτα που για πρώτη φορά έβαλε σήμερα.

Δείτε το στιγμιότυπο:

Φωτογραφίες: Λευτέρης Παρτσάλης, Eurokinissi